ΚΑΝΟΝΙΣΜΟΣ (ΕΚ) αριθ. 1596/1999 ΤΗΣ ΕΠΙΤΡΟΠΗΣ

της 20ής Ιουλίου 1999

για την τροποποίηση του κανονισμού (ΕΚ) αριθ. 174/1999 για τον καθορισμό των ειδικών λεπτομερειών εφαρμογής του κανονισμού (ΕΟΚ) αριθ. 804/68 του Συμβουλίου, όσον αφορά τα πιστοποιητικά εξαγωγής και των επιστροφών κατά την εξαγωγή στον τομέα του γάλακτος και των γαλακτοκομικών προϊόντων

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας,

τον κανονισμό (ΕΟΚ) αριθ. 804/68 του Συμβουλίου, της 27ης Ιουνίου 1968, περί κοινής οργανώσεως αγοράς στον τομέα του γάλακτος και των γαλακτοκομικών προϊόντων(1), όπως τροποποιήθηκε τελευταία από τον κανονισμό (ΕΚ) αριθ. 1587/96(2), και ιδίως το άρθρο 13 παράγραφος 3, το άρθρο 16α παράγραφος 1 και το άρθρο 17 παράγραφοι 3 και 14,

Εκτιμώντας:

(1) ότι ο κανονισμός (ΕΚ) αριθ. 174/1999 της Επιτροπής, της 26ης Ιανουαρίου 1999, για τον καθορισμό των ειδικών λεπτομερειών εφαρμογής του κανονισμού (ΕΟΚ) αριθ. 804/68 του Συμβουλίου, όσον αφορά τα πιστοποιητικά εξαγωγής και των επιστροφών κατά την εξαγωγή στον τομέα του γάλακτος και των γαλακτοκομικών προϊόντων(3) συνίσταται σε ανασύνταξη του κανονισμού (ΕΚ) αριθ. 1466/95 της Επιτροπής(4), όπως τροποποιήθηκε τελευταία από τον κανονισμό (ΕΚ) αριθ. 2184/98(5)· ότι κατά τη διάρκεια του τρέχοντος οικονομικού έτους προέκυψε ότι ορισμένες διατάξεις των παραπομπών είναι εσφαλμένες ή δεν είναι ενημερωμένες· ότι πρέπει να επέλθουν οι αναγκαίες διορθώσεις·

(2) ότι ο κανονισμός (ΕΚ) αριθ. 174/1999 προβλέπει ότι δεν χορηγείται καμία επιστροφή κατά την εξαγωγή τυριού του οποίου η τιμή ελεύθερο στα σύνορα, πριν από την εφαρμογή της επιστροφής στο κράτος μέλος εξαγωγής, είναι χαμηλότερη από 230 ευρώ ανά 100 χλγρ.· ότι οι αρχές των κρατών μελών πρέπει να είναι σε θέση να εξακριβώνουν την τήρηση αυτής της διάταξης· ότι πρέπει να προσαρμοστεί η διάταξη προς αυτή την κατεύθυνση και να διευκρινισθεί η έννοια της τιμής ελεύθερο στα σύνορα· ότι, για το σκοπό αυτό, πρέπει να καθορισθεί ένα κατ' αποκοπήν ποσό, ώστε να λαμβάνονται υπόψη διάφορα έξοδα μεταφοράς στην Κοινότητα·

(3) ότι ο κανονισμός (ΕΚ) αριθ. 174/1999 καθορίζει τη διάρκεια ισχύος των πιστοποιητικών για τις διάφορες ομάδες προϊόντων· ότι, δεδομένης της δυσχερούς κατάστασης στην οποία βρίσκονται ορισμένα γαλακτοκομικά προϊόντα κατά την εξαγωγή, πρέπει να παραταθεί η διάρκεια ισχύος των πιστοποιητικών γι' αυτά τα προϊόντα·

(4) ότι οι επιστροφές για τα τυριά διαφέρουν ανάλογα με τις περιοχές προορισμού· ότι, λόγω των διεξαγόμενων διαπραγματεύσεων με ορισμένες τρίτες χώρες για τη διεύρυνση, κρίνεται αναγκαίο να προσαρμοσθεί η σχετική διάταξη·

(5) ότι η διαχείριση της ποσόστωσης των τυριών που προορίζονται για εξαγωγή προς τον Καναδά βασίζεται σε ορισμένες διατυπώσεις που πρέπει να τηρούνται από τις αρμόδιες αρχές αυτής της χώρας κατά την εισαγωγή των προϊόντων· ότι, όπως προέκυψε, οι αρχές αυτές δεν ήταν και δεν είναι σε θέση να εφαρμόσουν τις διατάξεις που προβλέπονται για το σκοπό αυτό· ότι, ως εκ τούτου, πρέπει να προβλεφθούν άλλες λεπτομέρειες για να εξασφαλισθεί η ορθή εφαρμογή του καθεστώτος·

(6) ότι η διαχείριση της ποσόστωσης τυριών που προορίζονται για εξαγωγή προς την Ελβετία μπορεί να διευκολυνθεί με τον καθορισμό μιας πρωθύστερης ημερομηνίας έκδοσης των πιστοποιητικών· ότι πρέπει να προσαρμοστούν οι σχετικές διατάξεις·

(7) ότι, με την απόφαση 98/486/ΕΚ του Συμβουλίου(6), εγκρίθηκε το μνημόνιο συμφωνίας μεταξύ τς Ευρωπαϊκής Κοινότητας και της Δομινικανής Δημοκρατίας για την εισαγωγή γάλακτος σε σκόνη στη Δομινικανή Δημοκρατία· ότι στο μνημόνιο προβλέπεται ότι η Ευρωπαϊκή Κοινότητα θα διαχειρίζεται το μέρος τις δασμολογικής ποσόστωσής της σύμφωνα με τον μηχανισμό των πιστοποιητικών εξαγωγής· ότι, ως εκ τούτου, πρέπει να καθοριστεί η διαδικασία για τη χορήγηση των πιστοποιητικών στους ενδιαφερομένους·

(8) ότι, για να διασφαλισθεί ότι τα προϊόντα που εισάγονται στη Δομινικανή Δημοκρατία αποτελούν μέρος της ποσόστωσης και για να διαπιστωθεί η σχέση μεταξύ των εισαγόμενων προϊόντων και αυτών που αναφέρονται στο πιστοποιητικό εξαγωγής, υποχρεούται ο εξαγωγέας, κατά την εισαγωγή, να προσκομίζει ένα πιστοποιημένο αντίγραφο της διασάφησης εξαγωγής στο οποίο αναφέρονται υποχρεωτικά ορισμένα στοιχεία· ότι πρέπει να προβλεφθεί μια διάταξη προς αυτή την κατεύθυνση·

(9) ότι, για να εξασφαλισθεί η ορθή λειτουργία των προβλεπόμενων μέτρων και να αποφευχθεί ο υπερβολικός κατακερματισμός της αγοράς, ο οποίος θα μπορούσε να οδηγήσει σε απώλεια μεριδίων της αγοράς για την Κοινότητα, πρέπει, όσον αφορά τη χρησιμοποίηση της ποσόστωσης, να περιορισθούν κατά προτεραιότητα οι αιτήσεις πιστοποιητικών μόνον στα προϊόντα που αποτέλεσαν το σύνολο σχεδόν των εξαγωγών προς τη Δομινικανή Δημοκρατία κατά το παρελθόν και, όσον αφορά τη χορήγηση των πιστοποιητικών, να αποδοθεί το σημαντικότερο μέρος των διαθέσιμων ποσοτήτων στους λεγόμενους παραδοσιακούς εξαγωγείς γάλακτος σε σκόνη προς την εν λόγω χώρα· ότι είναι σκόπιμο να προβλεφθεί μια σχέση μεταξύ των ποσοτήτων γάλακτος σε σκόνη που εξήχθησαν από αυτούς τους συναλλασσομένους προς τη Δομινικανή Δημοκρατία στο παρελθόν και της ποσότητας για την οποία μπορεί να ζητηθεί ένα πιστοποιητικό·

(10) ότι, προκειμένου να μην καθηλωθούν υπερβολικά οι εμπορικές σχέσεις σε αυτόν τον τομέα, είναι σκόπιμο να τεθεί στη διάθεση των συναλλασσομένων που μπορούν να αποδείξουν το βάσιμο της δραστηριότητάς τους, μια δεύτερη μερίδα· ότι ενδείκνυται, για να εξασφαλισθεί η αποτελεσματική διαχείριση και η δίκαιη κατανομή των ποσοτήτων, να καθορισθεί μια μέγιστη ποσότητα για την οποία μπορεί να ζητηθεί ένα πιστοποιητικό·

(11) ότι τα προϊόντα που εξάγονται στη Δομινικανή Δημοκρατία στο πλαίσιο της ποσόστωσης τυγχάνουν μειωμένου δασμού κατά την εισαγωγή σε αυτή τη χώρα· ότι, λόγω της καθιέρωσης μιας ποσόστωσης, οι συναλλασσόμενοι στους οποίους έχει χορηγηθεί πιστοποιητικό, επωφελούνται μιας ορισμένης προστασίας έναντι του ανταγωνισμού εκ μέρους άλλων συναλλασσομένων καθώς και μιας ορισμένης σταθερότητας έναντι των τιμών· ότι, ως εκ τούτου, δικαιολογείται να καθορισθεί χαμηλότερο ποσοστό επιστροφής από το ποσοστό που εφαρμόζεται για τα προϊόντα που εξάγονται εκτός της εν λόγω ποσόστωσης·

(12) ότι, για λόγους που αφορούν τους ελέγχους, είναι σκόπιμο οι αιτήσεις του ίδιου συναλλασσομένου να προσκομίζονται στό ίδιο κράτος μέλος·

(13) ότι πρέπει να καθορισθεί η ημερομηνία έκδοσης των πιστοποιητικών με αναφορά στον κανονισμό (ΕΟΚ) αριθ. 3719/88 της Επιτροπής(7), όπως τροποποιήθηκε από τον κανονισμό (ΕΚ) αριθ. 1127/1999(8)·

(14) ότι, για να δύνανται οι συναλλασσόμενοι να διαχειρίζονται καλύτερα τα πιστοποιητικά που τους χορηγούνται, πρέπει η διάρκεια ισχύος των πιστοποιητικών να συμπίπτει με την περίοδο αναφοράς της ποσόστωσης·

(15) ότι, για να εξασφαλισθεί η καλύτερη λειτουργία του καθεστώτος και να αποκλείονται οι κερδοσκόποι, πρέπει να καταργηθεί η δυνατότητα μεταβίβασης των πιστοποιητικών·

(16) ότι η επιτροπή διαχείρισης του γάλακτος και των γαλακτοκομικών προϊόντων διατύπωσε γνώμη εντός της προθεσμίας που της όρισε ο πρόεδρός της,

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

Ο κανονισμός (ΕΚ) αριθ. 174/1999 τροποποιείται ως εξής:

1. Στο άρθρο 1, η παράγραφος 2 αντικαθίσταται από το ακόλουθο κείμενο: "2. Η αίτηση πιστοποιητικού και το πιστοποιητικό περιλαμβάνουν στη θέση 7 τη χώρα προορισμού καθώς και τον κωδικό της χώρας ή του εδάφους προορισμού, όπως αναφέρεται στην ονοματολογία των χωρών για τα στατιστικά στοιχεία του εξωτερικού εμπορίου της Κοινότητας και του εμπορίου μεταξύ των κρατών μελών, που θεσπίστηκε από την Επιτροπή βάσει του άρθρου 21 παράγραφος του 1 του κανονισμού (ΕΚ) αριθ. 1172/95 του Συμβουλίου(9)."

2. Στο άρθρο 3, το πρώτο εδάφιο αντικαθίσταται από το ακόλουθο κείμενο: "Δεν χορηγείται καμία επιστροφή κατά την εξαγωγή τυριού του οποίου η τιμή ελεύθερο στα σύνορα, πριν από την εφαρμογή της επιστροφής στο κράτος μέλος εξαγωγής, είναι χαμηλότερη από 230 ευρώ ανά 100 χλγρ. Νοείται ως τιμή ελεύθερο στα σύνορα η τιμή εξόδου από το εργοστάσιο προσαυξημένη κατά ένα κατ' αποκοπήν ποσό 3 ευρώ ανά 100 χλγρ.

Όταν ζητείται επιστροφή, το πιστοποιητικό περιλαμβάνει στη θέση 22 τη μνεία: 'τηρείται η ελάχιστη τιμή ελεύθερο στα σύνορα, που αναφέρεται στο άρθρο 3 του κανονισμού (ΕΚ) αριθ. 174/1999.'

Μετά από αίτηση των αρμοδίων αρχών, ο αιτών παρέχει όλα τα συμπληρωματικά στοιχεία και δικαιολογητικά που οι εν λόγω αρχές κρίνουν απαραίτητα για να βεβαιωθούν για την τήρηση της τιμής ελεύθερο στα σύνορα κατά την τήρηση των τελωνειακών διατυπώσεων και υφίσταται, ενδεχομένως, κάθε έλεγχο της λογιστικής του εκ μέρους των αρμοδίων αρχών κατά την έννοια του κανονισμού (ΕΟΚ) αριθ. 4045/89 του Συμβουλίου(10)"

3. Στο άρθρο 6, το στοιχείο γ) αντικαθίσταται από το ακόλουθο κείμενο: "γ) το τέλος του τέταρτου μήνα που ακολουθεί το μήνα της έκδοσης του πιστοποιητικού για τα προϊόντα που υπάγονται στον κωδικό ΣΟ 0406·"

4. Στο άρθρο 15, η παράγραφος 3 αντικαθίσταται από το ακόλουθο κείμενο: "3. Για τους σκοπούς της παραγράφου 1, καθορίζονται οι ακόλουθες περιοχές:

- Ζώνη Ι: οι κωδικοί προορισμού 053 έως 070 (συμπεριλαμβανομένου) και από 091 έως 096 (συμπεριλαμβανομένου),

- Ζώνη ΙΙ: οι κωδικοί προορισμού από 072 έως 083 (συμπεριλαμβανομένου),

- Ζώνη ΙΙ: ο κωδικός προορισμού 400,

- Ζώνη IV: όλοι οι άλλοι κωδικοί προορισμού."

5. Το άρθρο 18 τροποποιείται ως εξής:

α) η παράγραφος 6 αντικαθίσταται από την ακόλουθη παράγραφο: "6. Ένα πιστοποιητικό εξαγωγής που προσκομίζεται για καταχώρηση και θεώρηση στην αρμόδια αρχή, σύμφωνα με το άρθρο 22 του κανονισμού (ΕΟΚ) αριθ. 3719/88, δεν μπορεί να χρησιμοποιηθεί παρά για μια μόνο διασάφηση εξαγωγής. Μόλις προσκομισθεί η διασάφηση εξαγωγής, το πιστοποιητικό εξαντλείται.

Ο δικαιούχος του πιστοποιητικού εξαγωγής βεβαιώνει ότι προσκομίζεται στην αρμόδια καναδική αρχή ένα πιστοποιημένο αντίγραφο του πιστοποιητικού κατά την αίτηση άδειας εισαγωγής."

β) η παράγραφος 8 αντικαθίσταται από το ακόλουθο κείμενο: "8. Η αρμόδια αρχή του κράτους μέλους ανακοινώνει στην Επιτροπή τον αριθμό των εκδοθέντων πιστοποιητικών και τη σχετική ποσότητα τυριού, σύμφωνα με το παράρτημα IV, πριν από το τέλος του Ιουλίου για το προηγούμενο εξάμηνο και πριν από το τέλος του Ιανουαρίου για το προηγούμενο έτος ποσόστωσης."

6. Στο άρθρο 19, η παράγραφος 5 αντικαθίσταται από το ακόλουθο κείμενο: "5. Στην περίπτωση εξαγωγών, για τις οποίες δεν ζητείται επιστροφή, η αίτηση πιστοποιητικού και το πιστοποιητικό περιλαμβάνουν στη θέση 22 την ακόλουθη μνεία: 'Χωρίς επιστροφή κατά την εξαγωγή'.

Το πιστοποιητικό εκδίδεται το συντομότερο δυνατό μετά την υποβολή της αίτησης.

Το πιστοποιητικό ισχύει από την ημέρα της έκδοσής του κατά την έννοια του άρθρου 21 παράγραφος 1 του κανονισμού (ΕΟΚ) αριθ. 3719/88 μέχρι τις 30 του ακόλουθου Ιουνίου.

Ωστόσο, τα πιστοποιητικά μπορούν να εκδίδονται από τις 20 Ιουνίου και ισχύουν από την 1η Ιουλίου μέχρι τις 30 Ιουνίου του επόμενου έτους, με την προϋπόθεση ότι η αίτηση του πιστοποιητικού και το πιστοποιητικό περιλαμβάνουν στη θέση 20 τη μνεία 'ποσόστωση για το έτος... ' (αναφορά στο εν λόγω επόμενο έτος)."

7. Στο άρθρο 20, η παράγραφος 10 δεύτερο εδάφιο αντικαθίσταται από το ακόλουθο κείμενο: "Τα οριστικά πιστοποιητικά ισχύουν μόνο για τις εξαγωγές που αναφέρονται στην παράγραφο 1."

8. Στο άρθρο 20, η παράγραφος 11 αντικαθίσταται από το ακόλουθο κείμενο: "11. Οι διατάξεις του κεφαλαίου Ι εφαρμόζονται στα οριστικά πιστοποιητικά, με εξαίρεση τις διατάξεις του άρθρου 10. Εντούτοις, η διάρκεια ισχύος των πιστοποιητικών, όπως προβλέπεται στο άρθρο 6, δεν δύναται να υπερβαίνει το τέλος του σχετικού έτους."

9. Παρεμβάλλεται το ακόλουθο άρθρο 20 α: "Άρθρο 20 α

1. Οι ακόλουθες διατάξεις εφαρμόζονται στις εξαγωγές προς τη Δομινικανή Δημοκρατία γάλακτος σε σκόνη που τυγχάνουν κατά την εισαγωγή σε αυτή τη χώρα μείωσης των δασμών στο πλαίσιο της ποσόστωσης, ανά περίοδο δώδεκα μηνών που αρχίζει την 1η Ιουλίου, που αναφέρεται στο μνημόνιο συμφωνίας το οποίο συνήφθη μεταξύ της Ευρωπαϊκής Κοινότητας και της Δομινικανής Δημοκρατίας και εγκρίθηκε με την απόφαση 98/486/ΕΚ του Συμβουλίου(11).

2. Οι εξαγωγές που αναφέρονται στην παράγραφο 1 υπόκεινται στην προσκόμιση στις αρμόδιες αρχές της Δομινικανής Δημοκρατίας ενός πιστοποιημένου αντιγράφου του πιστοποιητικού εξαγωγής που εκδίδεται σύμφωνα με το παρόν άρθρο και ενός αντιγράφου, δεόντως θεωρημένου, της διασάφησης εξαγωγής για κάθε αποστολή.

3. Τα πιστοποιητικά εξαγωγής εκδίδονται κατά προτεραιότητα για το γάλα σε σκόνη που υπάγεται στους ακόλουθους κωδικούς της ονοματολογίας των επιστροφών κατά την εξαγωγή:

- 0402 10 19 90/00,

- 0402 21 11 99/00,

- 0402 21 19 99/00,

- 0402 21 91 92/00,

- 0402 21 90 92/00.

Τα προϊόντα για τα οποία υποβάλλεται η αίτηση πρέπει να έχουν παραχθεί εξ ολοκλήρου στην Ευρωπαϊκή Κοινότητα. Μετά από αίτηση των αρμοδίων αρχών, ο αιτών παρέχει όλα τα συμπληρωματικά δικαιολογητικά που οι αρχές αυτές κρίνουν απαραίτητα για την έκδοση του πιστοποιητικού και υπόκειται, ενδεχομένως, σε κάθε έλεγχο εκ μέρους των αρμοδίων αρχών της λογιστικής του και των συνθηκών παρασκευής των σχετικών προϊόντων.

4. Η ποσόστωση που αναφέρεται στην παράγραφο 1 ανέρχεται σε 22400 τόνους ανά περίοδο δώδεκα μηνών που αρχίζει την 1η Ιουλίου. H ποσόστωση αυτή διαιρείται σε δύο μέρη:

α) το πρώτο μέρος, που αντιστοιχεί σε 80 % ή σε 17900 τόνους, κατανέμεται μεταξύ των εξαγωγέων της Κοινότητας, οι οποίοι μπορούν να αποδείξουν ότι έχουν εξαγάγει προϊόντα που αναφέρονται στην παράγραφο 3 προς τη Δομινικανή Δημοκρατία κατά τη διάρκεια καθενός από τα τρία ημερολογιακά έτη που προηγούνται της περιόδου υποβολής των αιτήσεων·

β) το δεύτερο μέρος, που αντιστοιχεί στο 20 % ή σε 4480 τόνους, κατανέμεται στους αιτούντες, εκτός από αυτούς που αναφέρονται στο στοιχείο α), οι οποίοι μπορούν να αποδείξουν, κατά τη στιγμή της υποβολής της αίτησης, ότι έχουν ασκήσει, από τουλάχιστον δώδεκα μήνες, μια δραστηριότητα στις συναλλαγές με τρίτες χώρες γαλακτοκομικών προϊόντων του κεφαλαίου 4 της δασμολογικής και στατιστικής ονοματολογίας του κοινού δασμολογίου και οι οποίοι είναι εγγεγραμμένοι στο μητρώο ΦΠΑ ενός κράτους μέλους.

5. Οι αιτήσεις πιστοποιητικών εξαγωγής μπορούν να αφορούν, κατ' ανώτατο όριο, ανά εξαγωγέα:

- για το μέρος που αναφέρεται στην παράγραφο 4 στοιχείο α), ποσότητα ίση προς το 110 % της συνολικής ποσότητας των προϊόντων που αναφέρονται στην παράγραφο 3 η οποία εξήχθη κατά τη διάρκεια ενός από τα τρία ημερολογιακά έτη που προηγούνται της περιόδου υποβολής των αιτήσεων,

- για το μέρος που αναφέρεται στην παράγραφο 4 στοιχείο β), μέγιστη συνολική ποσότητα 600 τόνων.

Σε περίπτωση που ένας αιτών δεν τηρεί αυτό το όριο, οι αιτήσεις του απορρίπτονται.

6. α) Επί ποινή απαραδέκτου, γίνεται αποδεκτή μόνο μία αίτηση πιστοποιητικού εξαγωγής ανά κωδικό της ονοματολογίας των επιστροφών και το σύνολο των αιτήσεων πρέπει να κατατίθεται συγχρόνως στον αρμόδιο οργανισμό ενός μόνον κράτους μέλους·

β) οι αιτήσεις πιστοποιητικών γίνονται παραδεκτές μόνον εφόσον ο αιτών, κατά τη στιγμή της υποβολής των αιτήσεων πιστοποιητικών εξαγωγής:

- καταθέτει εγγύηση που υπολογίζεται σύμφωνα με το άρθρο 9 βάσει του ποσοστού επιστροφής που αναφέρεται στην παράγραφο 8,

- για το μέρος που αναφέρεται στην παράγραφο 4 στοιχείο α), αναφέρει την ποσότητα προϊόντων που προβλέπονται στην παράγραφο 3, την οποία εξήγαγε προς τη Δομινικανή Δημοκρατία κατά τη διάρκεια ενός από τα τρία έτη της περιόδου που αναφέρεται στην παράγραφο 4 στοιχείο α) και προσκομίζει τη σχετική απόδειξη, προς ικανοποίηση των αρμοδίων αρχών του ενδιαφερόμενου κράτους μέλους. Για το σκοπό αυτό, θεωρείται εξαγωγέας, ο συναλλασσόμενος του οποίου το όνομα αναφέρεται στη σχετική διασάφηση εξαγωγής,

- για το μέρος που αναφέρεται στην παράγραφο 4 στοιχείο β) αποδεικνύει προς ικανοποίηση των αρμοδίων αρχών του ενδιαφερόμενου κράτους μέλους ότι έχει τηρήσει τους καθορισθέντες όρους.

7. Οι αιτήσεις πιστοποιητικών κατατίθενται από την 1η έως τις 10 Απριλίου κάθε έτους για την ποσόστωση που αφορά την περίοδο από 1ης Ιουλίου έως 30 Ιουνίου του επόμενου έτους.

Ωστόσο, για την περίοδο από 1ης Ιουλίου 1999 έως 30 Ιουνίου 2000, οι αιτήσεις πιστοποιητικών κατατίθενται από την 1η έως τις 10 Αυγούστου 1999.

Για τους σκοπούς του άρθρου 1 παράγραφος 1, όλες οι αιτήσεις που κατατίθενται μέσα στην καθορισμένη προθεσμία θεωρούνται ότι έχουν κατατεθεί την πρώτη ημέρα της προθεσμίας για την υποβολή των αιτήσεων των πιστοποιητικών.

8. Το ποσοστό επιστροφής για τα προϊόντα που προορίζονται για εξαγωγή προς τη Δομινικανή Δημοκρατία στο πλαίσιο της ποσόστωσης που αναφέρεται στην παράγραφο 1 ανέρχεται:

- σε 70 % για τα προϊόντα που υπάγονται στον κωδικό ΣΟ 0402 10 και

- σε 85 % για τα προϊόντα που υπάγονται στους κωδικούς ΣΟ 0402 21 και 0402 29 του ποσοστού που καθορίζεται την πρώτη ημέρα της περιόδου που αναφέρεται στην παράγραφο 7 από την Επιτροπή σύμφωνα με το άρθρο 17 παράγραφος 3 του κανονισμού (ΕΟΚ) αριθ. 804/68.

9. Οι αιτήσεις πιστοποιητικών και τα πιστοποιητικά περιλαμβάνουν:

α) στη θέση 7 τη μνεία: 'Δομινικανή Δημοκρατία, 456'·

β) στις θέσεις 17 και 18 της αίτησης: την ποσότητα για την οποία ζητείται το πιστοποιητικό·

γ) στη θέση 20 της αίτησης:

- τη μνεία 'Άρθρο 20 α του κανονισμού (ΕΚ) αριθ. 174/1999',

- τη μνεία 'δασμολογική ποσόστωση για το έτος../..'.

Τα πιστοποιητικά που εκδίδονται σύμφωνα με το παρόν άρθρο συνεπάγονται την υποχρέωση εξαγωγής προς τον προορισμό που αναφέρεται στη θέση 7.

10. Τα κράτη μέλη αποστέλλουν στην Επιτροπή, σύμφωνα με το υπόδειγμα που εμφαίνεται στο παράρτημα V, το αργότερο την πέμπτη εργάσιμη ημέρα που έπεται της περιόδου αίτησης πιστοποιητικών, κοινοποίηση στην οποία αναφέρονται, για καθένα από τα δύο μέρη της ποσόστωσης, για κάθε κωδικό προϊόντος της ονοματολογίας των επιστροφών κατά την εξαγωγή, οι ποσότητες για τις οποίες ζητήθηκαν πιστοποιητικά, ή, ανάλογα με την περίπτωση, απουσία αιτήσεων.

Όλες οι κοινοποιήσεις, συμπεριλαμβανομένης της κοινοποίησης 'μηδέν' πραγματοποιούνται με τέλεξ ή με φαξ, την προβλεπόμενη εργάσιμη ημέρα.

Τα κράτη μέλη ελέχουν ιδίως τα στοιχεία που προβλέπονται στις παραγράφους 3 έως 5 πριν από την έκδοση των πιστοποιητικών.

Σε περίπτωση που διαπιστωθεί ότι παρασχέθηκαν ανακριβή στοιχεία από ένα συναλλασσόμενο στον οποίο έχει χορηγηθεί πιστοποιητικό, το πιστοποιητικό ακυρώνεται και η εγγύηση καταπίπτει.

11. Η Επιτροπή αποφασίζει, το συντομότερο δυνατό, σχετικά με το κατά πόσο μπορεί να δοθεί συνέχεια στις κατατεθείσες αιτήσεις που της κοινοποιήθηκαν και ενημερώνει σχετικά τα κράτη μέλη.

Σε περίπτωση που το σύνολο των ποσοτήτων για τις οποίες ζητήθηκαν πιστοποιητικά για καθένα από τα δύο μέρη της ποσόστωσης υπερβαίνει τη μία ή την άλλη από τις ποσότητες που καθορίζονται στην παράγραφο 4, η Επιτροπή καθορίζει τους συντελεστές κατανομής. Αν η εφαρμογή του συντελεστή κατανομής οδηγεί σε ποσότητα, ανά αιτούντα, χαμηλότερη από 20 τόνους, ο αιτών μπορεί να παραιτηθεί από την αίτηση πιστοποιητικού του. Στην περίπτωση αυτή, ενημερώνει την αρμόδια αρχή μέσα σε τρεις εργάσιμες μέρες μετά από τη δημοσίευση της απόφασης της Επιτροπής. Η εγγύηση αποδεσμεύεται αμέσως. Η αρμόδια αρχή ανακοινώνει στην Επιτροττή, μέσα σε οκτώ εργάσιμες ημέρες που έπονται της δημοσίευσης της απόφασης της Επιτροπής, τις ποσότητες από τις οποίες παραιτήθηκαν οι αιτούντες για τις οποίες αποδεσμεύθηκαν οι εγγυήσεις.

Σε περίπτωση που η συνολική ποσότητα που αποτελεί αντικείμενο των αιτήσεων είναι χαμηλότερη από την ποσότητα που διατίθεται για την εν λόγω περίοδο, η Επιτροπή προβαίνει, βάσει αντικειμενικών κριτηρίων, στην κατανομή της υπόλοιπης ποσότητας λαμβάνοντας, ιδίως, υπόψη τις αιτήσεις πιστοποιητικού για όλα τα προϊόντα που υπάγονται στους κωδικούς ΣΟ 0402 10, 0402 21 και 0402 29.

12. Τα πιστοποιητικά εκδίδονται μετά από αίτηση του συναλλασσομένου, το αργότερο την 1η Ιουλίου και το αργότερο στις 15 του επόμενου Φεβρουαρίου. Τα πιστοποιητικά χορηγούνται μόνο στους συναλλασσομένους των οποίων οι αιτήσεις πιστοποιητικών κοινοποιήθηκαν σύμφωνα με την παράγραφο 10.

Τα κράτη μέλη ανακοινώνουν στην Επιτροπή πριν από την 1η Μαρτίου, σύμφωνα με το παράρτημα VI και για καθένα από τα δύο μέρη της ποσόστωσης, τις ποσότητες για τις οποίες δεν χορηγήθηκε πιστοποιητικό.

13. Κατά παρέκκλιση του άρθρου 6, το πιστοποιητικό εξαγωγής ισχύει από την ημέρα της πραγματικής έκδοσής του, κατά την έννοια του άρθρου 21 παράγραφος 2 του κανονισμού (ΕΟΚ) αριθ. 3719/88 και μέχρι τις 30 του επόμενου Ιουνίου.

14. Η εγγύηση αποδεσμεύεται μόνο μετά από προσκόμιση της απόδειξης που προβλέπεται στο άρθρο 33 παράγραφος 4 του κανονισμού (ΕΚ) αριθ. 3719/88 ή για τις ποσότητες που ζητήθηκαν και για τις οποίες δεν κατέστη δυνατό να εκδοθεί πιστοποιητικό.

Κατά παρέκκλιση του άρθρου 33 παράγραφος 2 πέμπτο εδάφιο του κανονισμού (ΕΟΚ) αριθ. 3719/88, η εγγύηση που αφορά τη μη εξαχθείσα ποσότητα καταπίπτει.

15. Κατά παρέκκλιση του άρθρου 9 του κανονισμού (ΕΟΚ) αριθ. 3719/88, τα πιστοποιητικά δεν μπορούν να μεταβιβαστούν.

16. Η αρμόδια αρχή του κράτους μέλους ανακοινώνει στην Επιτροπή ετησίως, πριν από την 1η Σεπτεμβρίου, σύμφωνα με το παράρτημα VII και κατανεμημένη ανά κωδικό προϊόντος της ονοματολογίας των επιστροφών κατά την εξαγωγή:

- την κατανεμηθείσα ποσότητα,

- την ποσότητα για την οποία εκδόθηκαν πιστοποιητικά,

- την εξαχθείσα ποσότητα κατά τη διάρκεια της περιόδου των 12 μηνών που αναφέρεται στην προηγούμενη παράγραφο 1.

17. Εφαρμόζονται οι διατάξεις του κεφαλαίου 1 με εξαίρεση τα άρθρα 6 και 10."

10. Στο παράρτημα ΙΙ, ο τελευταίος κωδικός της ομάδας αριθ. 23 αντικαθίσταται από τον κωδικό "0405 90 90 90/00".

11. Το παράρτημα IV αντικαθίσταται από το παράρτημα Ι του παρόντος κανονισμού.

12. Προστίθενται τα παραρτήματα που περιλαμβάνονται στο παράρτημα ΙΙ του παρόντος κανονισμού.

Άρθρο 2

Ο παρών κανονισμός αρχίζει να ισχύει την έβδομη ημέρα της δημοσίευσής του στην Επίσημη Εφημερίδα των Ευρωπαϊκών Κοινοτήτων.

Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.

Βρυξέλλες, 20 Ιουλίου 1999.

Για την Επιτροπή

Franz FISCHLER

Μέλος της Επιτροπής

(1) ΕΕ L 148 της 28.6.1968, σ. 13.

(2) ΕΕ L 206 της 16.8.1996, σ. 21.

(3) ΕΕ L 20 της 27.1.1999, σ. 8.

(4) ΕΕ L 144 της 28.6.1995, σ. 22.

(5) ΕΕ L 275 της 10.10.1998, σ. 21.

(6) ΕΕ L 218 της 6.8.1998, σ. 45.

(7) ΕΕ L 331 της 2.12.1988, σ. 1.

(8) ΕΕ L 135 της 29.5.1999, σ. 48.

(9) ΕΕ L 118 της 25.5.1995, σ. 10

(10) ΕΕ L 135 της 29.5.1999, σ. 48.

(11) ΕΕ L 218 της 6.8.1998, σ. 45.

ΠΑΡΑΡΤΗΜΑ I

"ΠΑΡΑΡΤΗΜΑ IV

>PIC FILE= "L_1999188EL.004403.EPS">"

ΠΑΡΑΡΤΗΜΑ II

"ΠΑΡΑΡΤΗΜΑ V

>PIC FILE= "L_1999188EL.004503.EPS">

>PIC FILE= "L_1999188EL.004601.EPS">

ΠΑΡΑΡΤΗΜΑ VI

>PIC FILE= "L_1999188EL.004702.EPS">

ΠΑΡΑΡΤΗΜΑ VII

>PIC FILE= "L_1999188EL.004802.EPS">

>PIC FILE= "L_1999188EL.004901.EPS">"